Document ID: 32002R1518

Kommissionens forordning (EF) nr. 1518/2002
af 23. august 2002
om fravigelse for visse områder i Fællesskabet af forordning (EF) nr. 2316/1999 om gennemførelsesbestemmelser til Rådets forordning (EF) nr. 1251/1999 om indførelse af en støtteordning for producenter af visse markafgrøder for så vidt angår jordudtagning
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder(1), senest ændret ved forordning (EF) nr. 1038/2001(2), særlig artikel 9, og
ud fra følgende betragtninger:
(1) Ved Kommissionens forordning (EF) nr. 2316/1999(3), senest ændret ved forordning (EF) nr. 327/2002(4), blev der fastsat gennemførelsesbestemmelser til forordning (EF) nr. 1251/1999 for så vidt angår arealstøtte og jordudtagning.
(2) I artikel 19, stk. 2 og 3, i forordning (EF) nr. 2316/1999 er det fastsat, at udtagne arealer skal forblive ude af produktion i en periode, der begynder senest den 15. januar og slutter tidligst den 31. august, og at arealerne ikke må anvendes til nogen anden form for landbrugsproduktion eller gøres til genstand for indtægtsgivende udnyttelse. Oversvømmelser i visse områder i Fællesskabet har påvirket anbringelsen af husdyr, foderforsyningen og påført producenterne store indkomsttab, fordi de er nødsaget til at sælge deres besætninger, hvis den sædvanlige fodermængde ikke kan tilvejebringes. I tilfælde, som er behørigt begrundede efter objektive kriterier, og såfremt mindst 33 % af bedriftens foderarealer er blevet oversvømmet, bør det derfor som en midlertidig løsning tillades, at de i forbindelse med markafgrøder udtagne arealer anvendes, idet det dog sikres, at arealerne ikke udnyttes til indtægtsgivende formål.
(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
1. Uanset artikel 19, stk. 2 og 3, i forordning (EF) nr. 2316/1999 kan udtagne arealer i produktionsåret 2002/03 udnyttes til anbringelse og fodring af husdyr i de i bilaget nævnte regioner i tilfælde, der er behørigt begrundede efter objektive kriterier, og såfremt mindst 33 % af bedriftens foderarealer har været oversvømmet.
2. De nationale myndigheder træffer de foranstaltninger, der er nødvendige for at sikre, at udtagne arealer ikke udnyttes til indtægtsgivende formål, herunder at produkter, der høstet på de pågældende arealer, ikke modtager støtte efter den støtteordning for tørret foder, som er fastsat i Rådets forordning (EF) nr. 603/95(5).
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 9. august 2002.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. august 2002.

Labels: 18
19
6